
1. Situaţia de criză din Irak 

 

"Naţiunile Unite şi-ar putea pierde autoritatea în cazul în care comunitatea internaţională nu îl va constrânge pe preşedintele irakian Saddam Hussein să se dezarmeze", a afirmat la congresul Partidului Laburist, la 1 octombrie a.c., premierul britanic, Tony Blair. "Dacă, după identificarea voinţei colective de a observa pericolul reprezentat de Irak, vom pierde voinţa colectivă de a remedia această problemă, vom distruge nu numai autoritatea Americii sau a Marii Britanii, ci şi pe cea a Naţiunilor Unite", a continuat acesta. Premierul britanic a adăugat că "uneori, în cazul în care te confrunţi cu un dictator, singura şansă de pace este de a fi pregătit de război". De asemenea, premierul britanic a afimat că "este la fel de important ca rezoluţiile ONU să fie aplicate în Orientul Mijlociu ca şi în Irak".

În privinţa situaţiei din Orientul Mijlociu, el a adăugat că negocierile privind un statut definitiv al unui stat palestinian, respectând graniţele din anul 1967, trebuie reluate pînă la sfârşitul anului. "Ceea ce se întâmplă astăzi în Orientul Mijlociu este groaznic şi nedrept. Palestinienii trăiesc în condiţii din ce în ce mai grele, umiliţi şi fără speranţă, iar civilii israelieni sunt ucişi", a spus premierul britanic. "Rezoluţiile Naţiunilor Unite trebuie să se aplice şi în partea palestiniană, nu doar în Israel", a declarat Tony Blair.

*

"Trupele militare americane, germane şi cehe staţionate în Kuweit au efectuat un exerciţiu de două zile (2-3 octombrie a.c.) destinat să ajute această ţară pentru a face faţă unui eventual atac cu arme chimice sau biologice", se arată într-un comunicat al ambasadei americane din Kuweit. La exerciţiu au participat circa 10.000 de militari americani care se află în Kuweit, în special în regiunea Camp Doha, din nordul capitalei, unde este depozitat armament greu.

Ministrul kuweitian al apărării, şeicul Jaber Mubarak Al-Sabah, afirmase la data de 28 septembrie a.c. că ţara sa ia în serios informaţiile privind o posibilă recurgere la forţă a Irakului, folosind arme de distrugere în masă împotriva vecinilor săi, în cazul unui atac american împotriva aceastei ţări. El a făcut aceste declaraţii după ce presa locală a publicat o serie de informaţii conform cărora Irakul ar putea riposta unui atac american prin folosirea armelor chimice sau bacteriologice împotriva vecinilor săi.

Pe de altă parte, un oficial kuweitian cu rang înalt a afirmat că ţara sa dispune de un sistem care poate detecta armele nucleare, bacteriologice sau chimice, în cadrul măsurilor luate pentru a se apăra de o ripostă a Irakului în cazul unei intervenţii americane.

*

Cu prilejul unei conferinţe de presă, preşedintele Statelor Unite, George W. Bush, a reafirmat, la 1 octombrie a.c., necesitatea unei rezoluţii "noi şi ferme a Naţiunilor Unite pentru dezarmarea Irakului". "Este nevoie de o rezoluţie nouă a Naţiunilor Unite pentru a nu cădea iar în aceleaşi capcane ca în trecut", a declarat preşedintele american. "De 11 ani, Saddam Hussein spune Consiliului de Securitate «nu vă îngrijoraţi, voi respecta rezoluţiile», dar nu o face", a spus preşedintele George W. Bush, adăugând: "Nu voi accepta o rezoluţie slabă". "Cred că reţetele vechi nu vor funcţiona şi nu vom accepta actualul status quo. Este nevoie de o rezoluţie fermă pentru ca noi să putem spune cu claritate lumii şi lui Saddam Hussein că trebuie să se dezarmeze", a continuat George W. Bush. Preşedintele american a mai afirmat că economia americană este destul de puternică pentru a face faţă unui eventual război împotriva Irakului. "Economia este puternică, chiar dacă există câteva dificultăţi", precizat preşedintele american.

În legătură cu rezoluţia propusă Congresului de Casa Albă, George W. Bush a declarat că nu doreşte să fie adoptat un text care să-i limiteze capacitatea de acţiune. "Membrii celor două partide lucrează pentru a ajunge la un consens (...), însă nu vreau o rezoluţie care să mă limiteze, o rezoluţie care să fie mai slabă decât ceea ce Congresul a votat în 1998", a spus preşedintele american.

*

Şeful inspectorilor în dezarmare, Hans Blix, a lăsat să se înţeleagă, la 3 octombrie a.c., că ar putea amâna reluarea inspecţiilor în Irak, acţiune care ar fi trebuit să înceapă la jumătatea lunii octombrie.

Hans Blix a prezentat membrilor Consiliului de Securitate acordul încheiat la Viena cu oficialii irakieni. Acesta a exclus eventualitatea trimiterii unei prime echipe la Bagdad, la jumătatea lunii octombrie, idee evocată la Viena. El şi-a exprimat speranţa că amânarea inspecţiilor nu va fi de lungă durată. Cu toate acestea, şeful inspectorilor a reafirmat la finalul audierii de peste două ore că revenirea inspectorilor în Irak depinde doar de Consiliul de Securitate.

Secretarul general al ONU, Kofi Annan, a subliniat că numai Consiliul de Securitate poate decide următoarea etapă. "Până la adoptarea unei decizii în acest sens, H. Blix poate continua pregătirile", a adăugat el. 

La rândul său, purtătorul de cuvânt al Casei Albe, Ari Fleischer, a declarat că inspectorii în dezarmare nu vor fi decât turişti dacă vor reveni în Irak în condiţiile prevăzute de actualul regim de inspecţii. "Preşedintele George W. Bush consideră că aceştia trebuie să revină în Irak în baza unui nou mandat, pentru a-şi face datoria. Dacă vor reveni în condiţiile regimului actual, va fi imposibil să-i numim inspectori", a precizat Ari Fleischer.

Cei cinci membri permanenţi ai Consiliului de Securitate au păreri diferite în această privinţă. În timp ce Statele Unite şi Marea Britanie se opun plecării inspectorilor înaintea adoptării unei noi rezoluţii asupra regimului inspecţiilor, care ar autoriza o recurgere automată la forţă împotriva Irakului, Franţa, Rusia şi China se declară împotriva unei astfel de rezoluţii.

În cadrul aceleiaşi reuniuni a Consiliului de Securitate a fost prelungită cu şase luni misiunea căştilor albastre care supraveghează, din 1991, zona demilitarizată dintre Irak şi Kuweit. Ambasadorul Camerunului, Martin Belinga Eboutou, care asigură în luna octombrie preşedinţia Consiliului de Securitate, a declarat că cei 15 membri ai Consiliului au aprobat menţinerea Misiunii de Observaţie a Naţiunilor Unite pentru Irak şi Kuweit (MONUIK). MONUIK dispunea la 1 septembrie 2002 de 1.099 soldaţi, 61 civili cu statut internaţional şi 169 civili cu statut local. Bugetul pentru anul fiscal în curs este de 52,9 milioane de dolari, dintre care 35,2 milioane sunt oferite de Kuweit. Menţinerea acestei forţe este hotărâtă la fiecare şase luni, prin simpla aprobare a Consiliului de Securitate.

 

2. Situaţia din Orientul Mijlociu 

 

Primul-ministru israelian Ariel Sharon şi-a prezentat, la 1 octombrie a.c., în cursul unei întâlniri cu ministrul rus al afacerilor externe Igor Ivanov, "planul de reglementare a problemei palestiniene", a declarat secretarul Guvernului israelian, Gidon Saar. "Ariel Sharon i-a explicat în detaliu lui Igor Ivanov planul său de reglementare a problemei palestiniene, în special necesitatea reformelor democratice din cadrul Autorităţii Palestiniene", a precizat G. Saar. Purtătorul de cuvânt al lui A. Sharon, Raanan Gissin, declarase anterior că "Israelul îl consideră în continuare pe preşedintele palestinian ca fiind în afara jocului, deoarece nimeni nu îl ia în serios".

Pe parcursul întâlnirii cu preşedintele rus, Vladimir Putin a salutat ridicarea blocadei impusă de armata israeliană Cartierului General al preşedintelui palestinian Yasser Arafat. Rusia a criticat energic asediul împotriva lui Y. Arafat şi a reproşat armatei israeliene "recurgerea disproporţionată la forţă". Au fost dezbătute, de asemenea, probleme privind situaţia Irakului şi transferul de tehnologii sensibile către Iran. În cursul întîlnirii cu şeful statului rus, A. Sharon a subliniat îngrijorarea guvernului său în legătură cu "prezenţa în Irak a armelor de distrugere în masă", preşedintele rus afirmând că Rusia a făcut multe demersuri pentru a convinge regimul lui Sadam Hussein să accepte revenirea în Irak a inspectorilor pentru dezarmare.

*

Pe de altă parte, palestinienii au cerut, la 3 octombrie a.c., convocarea Comitetului de Supraveghere al Ligii Arabe, pentru a examina decizia Congresului american de a considera Ierusalimul drept capitala Israelului.

Reprezentantul permanent palestinian la Liga Arabă, Mohamed Sobeih, a declarat că i-a înaintat Secretarului general al acestei organizaţii, Amr Mussa, "o cerere oficială pentru convocarea unei reuniuni urgente a Comitetului de Supraveghere, în cadrul viitorului summit de la Beirut, la nivel de miniştri de externe". Potrivit acestuia, palestinienii doresc ca reuniunea să "examineze mijloacele de răspuns ale statelor arabe faţă de decizia Congresului american şi refuzul Israelului de a aplica Rezoluţia 1435 a Consiliului de Securitate privind ridicarea asediului împotriva preşedintelui Autorităţii Palestiniene, Yasser Arafat, şi retragerea din oraşele palestiniene reocupate".

Casa Albă a anunţat că George W. Bush, a aprobat bugetul Departamentului de Stat pe anul fiscal 2003, în care este inclusă o dispoziţie recunoscând Ierusalimul drept capitala Israelului, cu toate că preşedintele american nu este de acord cu această opţiune. 

Un purtător de cuvânt al Administraţiei americane a anunţat că preşedintele american George W. Bush a semnat legea privind bugetul Departamentului de Stat, dar că "în mod regretabil, această lege conţine o serie de dispoziţii care interferează cu prerogativele preşedinţiei în domeniul relaţiilor internaţionale". Printre acestea figurează şi decizia privind Ierusalimul, în paragraful 214 al textului. "Paragraful 214, referitor la Ierusalim, interferează în mod inadmisibil cu autoritatea conferită de Constituţie preşedintelui de a conduce politica externă a naţiunii şi de a superviza Executivul", a spus oficialul american. "În plus, scopul paragrafului 214, dacă ar avea un caracter obligatoriu şi nu de recomandare, ar reprezenta un amestec în prerogativele constituţionale ale preşedintelui de a formula punctul de vedere al Statelor Unite, de a vorbi în numele naţiunii în ceea ce priveşte politica externă şi de a determina în ce condiţii sunt recunoscute state terţe", a mai precizat acesta.

Potrivit preşedinţiei americane, politica Statelor Unite faţă de Ierusalim "nu s-a modificat", dar prin această lege, Congresul doreşte transferarea ambasadei Statelor Unite de la Tel Aviv la Ierusalim.

Ţările arabe şi-au exprimat dezaprobarea şi iritarea, după ce preşedintele american George W. Bush a semnat legea privind bugetul Departamentului de Stat, în care figurează o dispoziţie prin care Ierusalimul este recunoscut drept capitala Israelului, considerând-o contrară rezoluţiilor ONU. 

Preşedintele Autorităţii Palestiniene, Yasser Arafat, a discutat cu preşedintele american, căruia i-a cerut să blocheze aplicare acestei legi, pe care a calificat-o drept un "dezastru". Mişcarea Fatah condusă de Y. Arafat a atras atenţia asupra potenţialelor consecinţe periculoase, iar gruparea musulmană Hamas a apreciat că aceasta este "o agresiune directă împotriva drepturilor poporului palestinian". La rândul său, Jihadul islamic a cerut "tuturor guvernelor şi popoarelor să se opună prin toate mijloacele posibile acestui nou complot".

Liderii Organizaţiei Conferinţei Islamice (OCI) s-au declarat "deosebit de îngrijoraţi din cauza consideraţiilor politice şi juridice care decurg din această lege care aduce atingere intereselor islamice". Secretarul general al Ligii Arabe, Amr Mussa, a apreciat că "aceasta (...) este în contradicţie flagrantă cu rezoluţiile ONU" şi a dat asigurări că ţările arabe vor considera "Ierusalimul capitală a unui stat palestinian independent".

În opinia liderilor Consiliului de Cooperare al ţărilor din Golf (CCG), Arabia Saudită, Kuweit, Emiratele Arabe Unite, Qatar, Bahrein şi Oman, această decizie va avea "repercusiuni negative asupra procesului de pace în Orientul Mijlociu în general şi asupra cauzei palestiniene în special".

Liderul diplomaţiei egiptene, Ahmed Maher, s-a limitat să exprime "profundul regret" al ţării sale faţă de această chestiune.

Libia a cerut reunirea Comitetului Al-Quds (Ierusalim) al OCI "pentru a examina mijloacele de a reacţiona la această decizie contrară tuturor rezoluţiilor internaţionale referitoare la Oraşul sfânt".

Siria a apreciat că decizia Congresului "dovedeşte încă o dată susţinerea necondiţionată a Statelor Unite pentru Israel, care refuză să aplice peste 28 de rezoluţii ale Consiliului de Securitate ONU".

În schimb, Arabia Saudită şi-a manifestat "profunda îngrijorare şi iritare în legătură cu informaţiile privind o schimbare a statutului Ierusalimului, contrar reglementărilor internaţionale şi rezoluţiilor Consiliului de Securitate".

La rândul său, Iranul a denunţat această "provocare" care alimentează "ura comunităţii internaţionale" şi doreşte să "contracareze interesele musulmanilor din regiune".

În Iordania, Frontul Acţiunii Islamice (de opoziţie) a cerut organizarea urgentă a unui summit arab pentru a lua în discuţie "această palmă".

Rusia a criticat, la rândul său, decizia Congresului american de a considera Ierusalimul capitala Israelului. Liderii ruşi au solicitat evitarea oricărei decizii unilaterale care ar pune în dificultate viitoarele negocieri pe tema controversatului statut al Ierusalimului.

 

 

 

3. Raportul Comisiei Europene privind extinderea europeană

Potrivit ultimei versiuni a raportului de evaluare elaborat de Comisia Europeană, "cele zece state care ar putea intra în Uniunea Europeană în 2004 au toate şansele de a fi pregătite pentru aderare în timp util". "Cipru, Republica Cehă, Estonia, Ungaria, Letonia, Lituania, Malta, Polonia, Slovacia şi Slovenia îndeplinesc criteriile politice şi vor respecta criteriile economice şi acquis-ul comunitar", se arată în documentul care va fi dat publicităţii la 9 octombrie a.c.

"Aceste ţări sunt pregătite de a adera la începutul anului 2004. Comisia recomandă încheierea negocierilor de aderare cu aceste ţări la sfârşitul anului, în scopul de a semna tratatele de aderare în primăvara anului 2003", se mai precizează în documentul citat.

În ceea ce priveşte Bulgaria şi România, care nu vor face parte din acest prim val, "progresele" realizate în ultimul an "determină Comisia să considere că anul 2007, când ambele state intenţionează să se alăture Uniunii, trebuie acceptat ca un reper pentru aderare, cu condiţia ca cele două state să îndeplinească toate criteriile şi să încheie negocierile la timp".

Comisia Europeană a recunoscut pentru prima oară că economia de piaţă bulgară satisface criteriul de funcţionalitate. Al doilea criteriu economic necesar, acela de economie de piaţă competitivă, va putea fi atins "pe termen mediu", cu condiţia ca reformele să fie continuate. În acest sens, raportul recomandă Bulgariei să-şi întărească sistemul administrativ şi judiciar astfel încât agenţii economici să poată acţiona într-un climat de stabilitate şi previzibilitate. Chiar dacă se recunoaşte realizarea unor eforturi în lupta contra corupţiei, Bulgaria trebuie să continue în mod hotărât combaterea acestei "racile". De asemenea, guvernul bulgar trebuie să îmbunătăţească condiţiile de viaţă ale deţinuţilor aflaţi în comisariatele de poliţie sau care aşteaptă să fie judecaţi, precum şi condiţiile de viaţă din instituţiile pentru retardaţi mintali. 

În ceea ce priveşte România, corupţia este menţionată drept un "motiv de nelinişte foarte serios", iar efectele activităţii structurilor instituţionale create pentru combaterea acestui fenomen se lasă aşteptate. Sunt recunoscute progresele în domeniul protecţiei copiilor, îndeobşte condiţiile de viaţă din orfelinate, pentru care România a fost des criticată în trecut. Sunt menţionate, de asemenea, şi ameliorări în tratamentul aplicat minorităţilor. 

Pe plan economic, perspectivele ca România să devină o economie de piaţă funcţională s-au îmbunătăţit. Comisia Europeană apreciază în mod deosebit rata scăzută a inflaţiei şi rata de creştere economică pozitivă, dar critică "capacităţile limitate" ale administraţiei în domeniul punerii în practică a legislaţiei comunitare.

Aşa cum se anunţase anterior, autorităţile de la Bruxelles nu au avansat nici o dată pentru deschiderea negocierilor de aderare cu Turcia. Totuşi, Comisia a salutat în raportul său "progresele considerabile" înregistrate de această ţară în domeniul democraţiei, mai ales prin abolirea pedepsei cu moartea şi acordarea de drepturi culturale kurzilor. "Cu toate acestea, Turcia nu îndeplineşte toate criteriile politice, apreciază Comisia Europeană, care atrage atenţia mai ales asupra menţinerii controlului armatei asupra civililor şi necesităţii combaterii mai eficiente a folosirii torturii".

 

4. Lucrările summit-ului CSI 

 

Agenda summit-ului CSI de la Chişinău (6-7 octombrie a.c.) a cuprins, pe lângă dezbaterea care a avut loc în plen, şi o serie de discuţii bilaterale privind soluţionarea conflictului transnistrean şi proiectul de federalizare a Republicii Moldova. Preşedintele moldovean, Vladimir Voronin, a declarat că "Rusia, Ucraina şi Moldova au adoptat o poziţie comună de susţinere a proiectului propus recent de OSCE".

Apreciind că apartenenţa la CSI nu influenţează în mod negativ intenţia de integrare a ţării în UE, V. Voronin a precizat că Republica Moldova a dorit ca la summit să fie discutate modalităţile de "apropiere a standardelor juridice şi economice ale CSI de cele ale Uniunii Europene". "Experienţa arată că, de fapt, CSI şi UE tind spre aceleaşi idealuri, urmărind aceleaşi scopuri. Altceva este că, în Comunitate, aceste scopuri nu au fost materializate în cadrul unui program concret, nefiind încă destul de limpede exprimate principiile apropierii dintre Est şi Vest, care se face tot mai simţită în ultimii ani", a spus V. Voronin.

Pe agenda summit-ului au mai figurat şi discuţii privind liberalizarea comerţului în spaţiul CSI, lupta împotriva terorismului şi sporirea eficienţei activităţii CSI. "Nu este un secret că mulţi au o atitudine faţă de CSI ca faţă de o valiză fără mâner - este greu de dus, dar îţi pare rău să o arunci", a spus V. Voronin, apreciind că, în ultimii ani, relaţiile din cadrul CSI au fost impulsionate de tendinţa de integrare a statelor membre.

Potrivit observatorilor, lucrările summit-ului şefilor de state din CSI s-a încheiat fără a se lua decizii radicale.

Preşedinţii de stat prezenţi la discuţii au încercat să găsească soluţii pentru a revitaliza această structură. Începând de anul viitor, circa 555 de angajaţi permanenţi vor fi demişi, iar bugetul organizaţiilor permanente va fi redus cu aproape 24%.

O parte din oficialii prezenţi au pus la îndoială capacitatea Comunităţii de a rezolva problemele politice şi mai ales economice în acest spaţiu. Vladimir Voronin a propus ca soluţie apropierea de Uniunea Europeană şi preluarea standardelor europene în cadrul CSI. "A venit timpul să ne deschidem către Uniunea Europeană şi să vedem cum vom colabora mai departe", a spus acesta.

Preşedintele rus, Vladimir Putin, a declarat că "ar fi mai bine ca ţările membre ale CSI să elaboreze o platformă comună de integrare în Uniunea Europeană, şi asta deoarece Comunitatea Statelor Independente poate avea viitor, dar acest viitor depinde de voinţa politică a tuturor ţărilor membre, de conducătorii acestora". 

Referindu-se la problema transnistreană, preşedintele rus a precizat că nu consideră regimul separatist de la Tiraspol drept unul terorist şi că toate acţiunile comune, întreprinse în direcţia soluţionării conflictului, trebuie să urmărească un singur scop - asigurarea integrităţii teritoriale a Republicii Moldova. "Asupra acestui obiectiv îşi concentrează în prezent eforturile conducerea Rusiei, Ucrainei şi Republicii Moldova", a precizat preşedintele rus. 

De asemenea, şefii de state au discutat despre metodele de combatere a terorismului în spaţiul CSI şi a traficului de droguri, securitatea în regiune şi crearea spaţiului informaţional unic. În acest sens a fost semnat şi un Protocol ce aprobă Regulamentul de desfăşurare a acţiunilor comune antiteroriste. Preşedinţii statelor membre ale CSI au aprobat, de asemenea, Programul interstatal de măsuri în luptă cu criminalitatea pentru anii 2003-2004. "Sperăm ca măsurile întreprinse de noi să sporească eficacitatea activităţii din cadrul CSI, iar procesul de realizare a deciziilor adoptate să devină mai operativ şi mai eficient", a precizat Vladimir Putin. 

Delegaţia rusă a propus amendarea documentelor statutare ale comunităţii, în aşa fel încât Ucraina să poată prelua prin rotaţie preşedinţia CSI, funcţie deţinută în prezent de Federaţia Rusă. 

Pe de altă parte, în cadrul unei întrevederi cu şeful executivului de la Kiev, Anatoli Kinah, premierul moldovean, Vasile Tarlev, a precizat că Republica Moldova susţine candidatura Ucrainei în procesul de aderare la Organizaţia Mondială a Comerţului şi este dispusă "să acorde vecinului său toată asistenţa necesară".

 

5. Alegerile legislative din Letonia 

 

Electoratul leton s-a prezentat la urne, la 5 octombrie a.c., pentru alegerea viitorului Parlament, a cărui principală misiune va fi asigurarea intrării ţării în Uniunea Europeană şi în NATO.

Circa 1,5 milioane de letoni au ales, pe baza paşapoartelor, prin scrutin proporţional, 100 de deputaţi, din rândurile candidaţilor propuşi de 20 de partide. Sondajele preelectorale au estimat o rată de participare de circa 75%, în condiţiile în care letonii pot vota în orice secţie deschisă pe teritoriul ţării. 

Potrivit sondajelor, analiştii politici şi observatorii au apreciat că premierul în exerciţiu Andris Berzins are puţine şanse de a fi confirmat în funcţie, iar partidul său riscă să nu obţină cele 5% din voturi şi să nu poată intra în viitorul Parlament. Sondajele preelectorale au arătat că fostul guvernator al Băncii Centrale a Letoniei, Einar Repse, are cele mai multe şanse să fie declarat învingător în cadrul alegerilor legislative.

Comisia electorală centrală letonă a anunţat că, în urma numărării voturilor, "Partidul Noua Eră", fondat de fostul guvernator al Băncii Centrale, Einars Repse, a obţinut 23,56% şi 26 de mandate parlamentare, fiind urmat de partidul rusofon "Pentru drepturile omului într-o Letonie unită" (FHRUL), cu 18,08% şi 24 de mandate. "Partidul Poporului", condus de fostul premier Andris Skele, membru al coaliţiei guvernamentale în exerciţiu a obţinut 17,23% şi 21 dintre cele 100 de mandate parlamentare.

Alianţa formată de ecologişti cu Uniunea Fermierilor, care se opune aderării imediate la Uniunea Europeană, a obţinut 9,85% din voturi şi 12 mandate, iar cel de-al treilea partid al actualei coaliţii de guvernământ, "Patria-Mamă şi Libertate", a obţinut 5,35% şi 7 locuri în Parlament.

Situaţia partidului "Modelul Leton", condus de premierul în exericţiu, Andris Berzins, nu este clarificată încă, Comisia Electorală neputând preciza dacă acesta a reuşit să depăşească pragul de 5% pentru a intra în Parlament.

Rata de participare la vot a fost de 72,48%.

 

6. Alegerile generale din Bosnia-Herţegovina 

 

Birourile de vot din Bosnia s-au deschis, la 5 octombrie a.c., pentru cel de-al patrulea scrutin general organizat după încheierea războiului, fiind chemaţi la urne peste două milioane de alegători din Bosnia-Herţegovina - ţară divizată în Federaţia Croato-Musulmană şi Republica Srpska.

Bosniacii i-au ales pe cei trei membri ai preşedinţiei colective, un musulman, un sârb şi un croat, precum şi pe deputaţii din Camera inferioară a Parlamentului central. În Federaţia Croato-Musulmană, alegătorii i-au desemnat şi pe deputaţii Parlamentului local, precum şi pe membrii consiliilor din zece cantoane, iar în Republica Srpska au fost aleşi preşedintele şi membrii Adunării naţionale.

Principalele partide din Bosnia, atât reformatoare, cât şi naţionaliste, s-au declarat satisfăcute de rezultatele obţinute în cadrul alegerilor. Potrivit Comisiei electorale, cele trei mari partide naţionaliste din Bosnia-Herţegovina - Partidul musulman al Acţiunii Democratice (SDA), Comunitatea Democratică Croată (HDZ) şi Partidul Democratic Sârb (SDS) au câştigat alegerile desfăşurate. Astfel, în Federaţia Croato-Musulmană, SDA a obţinut 32,5% din voturi comparativ cu 14% pentru formaţiunea multietnică Partidul Social-Democrat (SDS). 

În mod simbolic, cele 3 fotolii ale preşedinţiei centrale ale Bosniei-Herţegovina, corespunzătoare celor trei comunităţi reprezentate în cele două entităţi ale ţării - Federaţia Croato-Musulmană şi Republica Srpska - vor fi ocupate de reprezentanţi ai celor trei partide naţionaliste, care vor lua locurile moderaţilor, câştigând cel mai mare număr de voturi în regiunile corespunzătoare bazei lor etnice: Mirko Sarovic din partea SDS, partid fondat de fostul lider sârb din Bosnia, Radovan Karadzic, 38,3%; Suleiman Tihic din partea SDA, partid care-l are ca fondator pe fostul lider bosniac Alia Izetbegovic, 27,8%, iar Dragan Covic, din partea HDZ - 64,6%. 

Participarea la vot a fost scazută, 55% din numărul total al alegătorilor înscrişi pe listele electorale, cea mai mică de la încheierea războiului din perioada 1992-1995, considerat cel mai grav conflict din Europa după cel de-al doilea război mondial, soldat cu moartea a circa 200000 de oameni şi două milioane de refugiaţi. 

Revenirea la putere în Bosnia-Herţegovina a naţionaliştilor, care au condus şi înainte şi în timpul războiului, a fost prevăzută de sondajele de opinie, care au atras atenţia asupra dezamăgirii din rândul electoratului, în condiţiile în care cei şapte ani de la sfârşitul războiului nu s-a reuşit să se creeze locurile de muncă dorite şi îmbunătăţirea nivelului de trai. Potrivit analiştilor, alegerile legislative şi prezidenţiale au fost privite ca o importantă şansă pentru bosniaci de a opta definitiv pentru lideri reformişti, care să îngroape divizările şi să aplice reforme decisive înainte de expirarea ajutorului şi "răbdării" occidentale. În plus, mandatul câştigătorilor a fost extins de la doi la patru ani, tocmai în scopul de a ajuta la demararea şi buna funcţionare a economiei şi administraţiei în general. 

"Comunitatea internaţională nu va colabora cu obstrucţioniştii bosniaci care se vor opune reformelor necesare integrării Bosniei în instituţiile europene", a declarat înaltul reprezentant al comunităţii internaţionale în Bosnia, Paddy Ashdown. Înaltul reprezentant internaţional a subliniat că nu va exista nici un compromis privind acordurile de pace de la Dayton din 1995, ori asupra reformelor necesare acestui stat. "Rezultatele alegerilor nu reprezintă un strigăt pentru revenirea la trecut, ci unul de protest", a afirmat Paddy Ashdown, precizând că partidele moderate, reunite într-o alianţă, nu au reuşit, în doi ani de guvernare, să amelioreze soarta unei populaţii sărăcite de război. 

 

 

 

 

7. Alegerile locale din Austria

 

Potrivit rezultatelor definitive date publicităţii, partidul austriac de extremă dreapta, FPO, a pierdut peste jumătate din locurile pe care le deţinea în consiliile municipale din landul Burgenland, în urma alegerilor municipale organizate la 6 octombrie a.c.

FPO a obţinut la aceste alegeri doar 5,1% din voturile exprimate, faţă de 9,2 procente înregistrate în alegerile municipale din 1997. Din această cauză, FPO nu mai deţine decât 96 din cele 3.064 de locuri din consiliile municipale ale provinciei. Iniţial, reprezentanţii formaţiunii ocupau 203 locuri.

Câştigătorul scrutinului este Partidul Social-Democrat (opoziţie), cu 48,9% din sufragii, în creştere cu 3,8% faţă de 1997. Partidul conservator OVP (aflat la putere) a obţinut 43,2% din voturi, cu 1,5% mai mult decât în anul 1997, în timp ce Verzii (opoziţie) au obţinut 2,8% din sufragii, faţă de 3,9%, rezultat obţinut în urmă cu cinci ani.

Potrivit analiştilor politici, alegerile locale constituie un veritabil test al curentelor de opinie publică, înaintea alegerilor legislative anticipate, care vor avea loc pe 24 noiembrie a.c., după destrămarea coaliţiei guvernamentale, aflată la putere din februarie 2000.

Liderul social-democraţilor, Alfred Gusenbauer, a calificat rezultatul partidului său drept un "succes impresionant", sperând că va antrena o dinamică pozitivă pentru alegerile legislative. Secretarul general al partidului conservator, Maria Rauch-Kallat, a observat tendinţa îmbucurătoare înregistrată la alegerile regionale, chiar dacă acestea nu sunt un indiciu privind alegerile legislative din noiembrie. La rândul său, Secretarul General al FPO, Karl Schweitzer, a recunoscut înfrângerea partidului său, pe care a atribuit-o disputelor interne din cadrul partidului.

Politologii austrieci apreciază că distanţa dintre alegerile locale şi scrutinul naţional este prea mare, iar rezultatele înregistrate în cadrul alegerilor locale spun prea puţin despre starea opiniei publice. Cu toate acestea, sondajele publicate confirmă prăbuşirea formaţiunii de extremă-dreapta şi plasează dreapta şi stânga pe poziţii aproximativ egale pentru alegerile legislative din noiembrie. Astfel, conservatorii deţin 37% din intenţiile de vot, faţă de 36%, câte deţin social-democraţii. Verzii se bucură de 13% din intenţiile de vot, la egalitate cu FPO, care a obţinut 27% din voturi la ultimele alegeri legislative din 1999.

8. Raportul OMS privind violenţa şi sănătatea

"Mai mult de 1,6 milioane de oameni mor anual din cauza violenţei, iar alte milioane suferă traumatisme şi se confruntă cu probleme fizice, de sănătate mintală sau sexuale din acelaşi motiv", se arată în primul raport mondial asupra violenţei şi sănătăţii, dat recent publicităţii de Organizaţia Mondială a Sănătăţii (OMS).

Pentru experţii din sănătatea publică, aceste statistici nu constituie decât "vârful iceberg-ului", "majoritatea actelor de violenţă fiind comise departe de privirile celorlalţi, fără a fi vreodată raportate cuiva. Scopul acestui raport este tocmai scoaterea la lumină a acestui adevăr".

Potrivit raportului OMS, "decesele şi incapacităţile create oamenilor fac din violenţă una dintre problemele principale de sănătate publică ale timpurilor noastre". Violenţa figurează printre primele cauze de deces la grupa de vârstă 15-44 de ani, fiind la originea a 14% dintre decesele în rândul bărbaţilor şi 7% în rândul femeilor. "În cursul unei zile, 1.424 de persoane sunt, în medie, victime ale omuciderilor, ceea ce înseamnă un deces/minut. O persoană se sinucide la fiecare 40 de secunde, în timp ce conflictele armate provoacă moartea a 35 de persoane pe oră".

Specialiştii estimează că, în secolul XX, conflictele au provocat direct sau indirect moartea a 191 de milioane de persoane, dintre care mai mult de jumătate erau civili.

Studiile au arătat că, în anumite ţări, cheltuielile pentru sănătate (generate de violenţă) reprezintă 5% din PIB.

Acest raport pune accentul pe amploarea problemei, însă dezbate, în acelaşi timp, cauzele şi metodele de prevenire ale violenţei, precum şi atenuarea repercusiunilor medicale şi sociale: "Pe lângă problematica binecunoscută a violenţei colective, cum ar fi războiul sau conflictele, au fost abordate şi alte forme, la fel de grave, însă adesea neglijate, ca de exemplu violenţa în rândul tinerilor, maltratarea copiilor, a persoanelor în vârstă, violenţa între parteneri, cea sexuală, violenţa asupra propriei persoane sau suicidul".

În raport se arată că rata omuciderii la tineri a crescut în multe regiuni ale lumii. "La fiecare tânăr ucis în urma unui act de violenţă, alţi 20-40 sunt răniţi şi au nevoie de îngrijiri medicale. Cercetarea arată că infirmitatea fizică este foarte răspândită printre tineri şi că alcoolul este factorul care generează, în primul rând, violenţa".

În ceea ce priveşte maltratarea copiilor, unele date indică faptul că aproape 20% dintre femei şi 5-10% dintre bărbaţi au fost victimele unor abuzuri sexuale în copilărie. În plus, femeile sînt adesea expuse riscurilor la domiciliu şi în locurile pe care le cunosc foarte bine. "Aproape jumătate dintre femeile victime ale unui act de omucidere sunt ucise de către soţ, concubin sau un fost partener (în unele ţări se ajunge chiar la 70% din cazuri). S-a constatat astfel că o femeie din patru va fi victima unui act de violenţă sexuală provocat de partenerul ei. Majoritatea victimelor unei agresiuni fizice îndură actele de violenţă în mod frecvent, pe o perioada mai lungă de timp. Într-o treime din cazuri, brutalităţile sunt însoţite de violenţa sexuală. În unele ţări, o treime dintre adolescente îşi încep viaţa sexuala prin constrângere".

Raportul subliniază faptul că maltratarea persoanelor în vârstă este unul dintre aspectele cele mai ascunse ale violenţei. Fenomenul riscă să se agraveze din cauza îmbătrânirii rapide a populaţiei din unele ţări. Potrivit statisticii, 6% din persoanele în vârstă au declarat că au fost maltratate.

Cât despre sinucideri, fenomenul este cunoscut ca fiind una dintre principalele cauze ale deceselor din lume. La grupa de vârstă 15-44 de ani, suicidul este a patra cauză de deces. 

Cu toate acestea, specialiştii spun că violenţa poate fi evitată prin diverse măsuri bazate pe individ, familie şi comunitate.

Raportul OMS este menit să promoveze, din punct de vedere al sănătăţii publice, "o înţelegere a realităţii sociale, psihologice, economice şi comunitare". "Dacă rezultatele lucrărilor recente de cercetare arată că factorii biologici şi individuali pot explica parţial predispoziţia către agresiune, asistăm, de fapt, la o interacţiune a acestor elemente cu factori familiali, comunitari, culturali şi alţi factori externi".

Raportul OMS cuprinde şi unele recomandări: acţiuni primare de prevenire, cum ar fi programele preşcolare şi de dezvoltare socială destinate copiilor şi adolescenţilor, programe de susţinere şi de formare a părinţilor, măsuri ce vizează reducerea numărului traumatismelor provocate de arme de foc, întărirea măsurilor luate în favoarea victimelor, promovarea respectului faţă de lege şi tratatele internaţionale, precum şi ameliorarea fondurilor cu donaţii în scopul reducerii violenţei.

